Juvelran på motorvei i Frankrike
De væpnede gjerningsmennene fikk med seg smykker og juveler for rundt 80 millioner kroner da de ranet to tungt bevoktede varebiler på en motorvei 20 mil sørøst for Paris. En polititjenestemann sier til AP at kaprerne natt til onsdag kastet ut førerne ved en bomstasjon, før de selv satte seg bak rattet og forsvant på motorveien mellom Paris og Lyon. Varebilen ble ifølge politiet senere funnet utbrent i en skog i nærheten, men juvelene er sporløst forsvunnet. Ingen personer ble skadet i ranet og ingen skudd ble avfyrt. Ranerne skal ha forsvunnet i fire fluktbiler. Politiet undersøker nå om ranerne satte fart mot Paris. Ifølge nyhetsbyrået AFP ble bilene med den verdifulle lasten ranet ved en bomstasjon på motorvei A6 ved Avallon. Politiet har ifølge Sky News sperret av deler av området og får helikopter-støtte i jakten på ranerne. Politiet foretar også tekniske undersøkelser ved de utbrente varebilene som fraktet juvelene. Ifølge Sky News har ranet vært svært presist og raskt utført. Dette er ikke den første gangen Frankrike er utsatt for et stort juvelran. I juli 2013 ranet en mann med seg juveler til en verdi av 310 millioner i Cannes. Ekslusive smykker har også blitt stjålet fra filmfestivalen i den samme byen.
15 væpnede gjerningsmenn fikk med seg juveler verdt 80 millioner kroner.